钦定古今图书集成/明伦汇编/交谊典/第072卷 > 《惜别赋》〈有序〉陈藻
## 钦定古今图书集成/明伦汇编/交谊典/第072卷 > 《惜别赋》〈有序〉陈藻

渔溪诸友丱角相从，或相识，乍离乍合，今岁偶聚，向时未生或初生者，长成而丱角者，有逾壮齿矣。二月始集讲论，未几槐花将黄，次第分散。余世事已懒，笔耕亦倦，日嗜啜茶饮酒，逍遥行坐，缔翫溪山之胜耳。安能激厉诸君哉！闲撰数辞，强名之曰《惜别赋》。

“场屋微名，举世营营，有贵于己，在人者轻。人疑余兮
未贡，余已官而改京，买臣行歌，咄哉小生！尔既朱轮，
孰与原宪，终贫兮自得之荣，况乎乘坚策肥，旌旗拥
路，于青史兮无声。噫天垂月兮山吐云，青草死兮地
怀根。一枯一茂，日代乎前，皆仁气之絪缊，嘻哉诸君，
世务纷纶，来岁之春想无暇，留醉翁兮谈天地之醇”，
《六经》诸子百氏兮概妙道之所存。苟惟缀缉编类，以
得失为悲欣。虽同居而白首，亦奚由兮愈亲。